ORDE do 16 de xullo de 2009 pola que se modifica o Regulamento da indicación xeográfica protexida Ternera Gallega e do seu Consello Regulador.
CONSELLERÍA DO MEDIO RURAL — III. OUTRAS DISPOSICIÓNS — 23/07/2009

O actual Regulamento da denominación específica Ternera Gallega e do seu Consello Regulador foi aprobado por Orde da entón Consellería de Agricultura, Gandaría e Montes, do 3 de novembro de 1994, e ratificado por Orde do Ministerio de Agricultura, Pesca e Alimentación, do 18 de abril de 1995. O dito regulamento foi posteriormente modificado pola Orde do 4 de abril de 2000 da Consellería de Agricultura, Gandaría e Política Agroalimentaria e ratificada esta modificación pola Orde do Ministerio de Agricultura, Pesca e Alimentación, do 11 de outubro de 2000.
Por outra parte, mediante o Regulamento (CE) 2400/1996, da Comisión, do 17 de decembro, Ternera Gallega quedou inscrita como indicación xeográfica protexida no Rexistro de Denominacións de Orixe Protexidas e Indicacións Xeográficas Protexidas da Unión Europea. Téñase en conta que o termo denominación específica da normativa española anterior á regulación europea desta materia é equivalente ao de indicación xeográfica protexida de acordo coa Orde do 25 de xaneiro de 1994, pola que se precisa a correspondencia entre a lexislación española e o Regulamento (CEE) 2081/1992, en materia de denominacións de orixe e indicacións xeográficas dos produtos agroalimentarios.
Con posterioridade á data de aprobación do regulamento da denominación, producíronse cambios normativos importantes no relativo ao réxime xurídico e de funcionamento dos consellos reguladores das denominacións de orixe e indicacións xeográficas protexidas do ámbito territorial da Comunidade Autónoma de Galicia. Este cambio tivo lugar coa entrada en vigor da Lei 2/2005, do 18 de febreiro, de promoción e defensa da calidade alimentaria galega e, posteriormente, coa dun dos seus regulamentos de desenvolvemento, o Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores. Esta lei e o decreto de desenvolvemento citado establecen o novo marco legal a que deben axustarse as denominacións de orixe e indicacións xeográfcas protexidas do ámbito galego e os seus consellos reguladores, a novidade de máis alcance é a configuración destes órganos como corporacións de dereito público con personalidade
xurídica de seu, que abandonan a súa forma xurídica tradicional de entes desconcentrados da Administración carentes de personalidade xurídica diferenciada desta.
Tras a aprobación do citado Decreto 4/2007 e de acordo co previsto na súa disposición transitoria primeira, durante o ano 2007 celebráronse eleccións en todos os consellos reguladores do sector agroalimentario existentes na comunidade autónoma naquel momento. Os órganos de goberno resultantes deses procesos electorais tiñan, segundo o recollido no número 3 da dita disposición transitoria, o encargo de elaborar, para a súa aprobación pola consellería, a proposta de modificación do seu respectivo regulamento para adaptalo ao contido da Lei 2/2005, do 18 de febreiro, de promoción e defensa da calidade alimentaria galega, e o citado decreto de desenvolvemento. Segundo o punto 4 da dita disposición transitoria, a entrada en vigor do novo regulamento determinará a constitución do Consello Regulador como corporación de dereito público.
De acordo co anterior, en meses pasados o Consello Regulador da indicación xeográfica protexida Ternera Gallega iniciou o proceso para a reforma do seu regulamento, que culminou coa súa aprobación polo Pleno e a posterior remisión á Consellería do Medio Rural. Porén, esta modificación, ademais de facer unha adaptación dos preceptos do regulamento ao marco legal autonómico citado, pretende unha actualización doutros aspectos de carácter técnico relativos á definición do produto protexido que afectan o prego de condicións comunicado no seu día á Comisión Europea e sobre o que se baseou o rexistro desta indicación xeográfica. Neste caso a normativa de aplicación europea (Regulamento 510/2006, do Consello, do 20 de marzo e Regulamento (CE) 1898/2006, da Comisión, do 14 de decembro), española (Real decreto 1069/2007, do 27 de xullo) e autonómica (o citado Decreto 4/2007, do 18 de xaneiro) obrigan a seguir un procedemento de certa complexidade, que culmina coa remisión do novo prego de
condicións á Comisión Europea, con carácter previo a que se poida efectuar a publicación do regulamento en que se inclúen as modificacións que afectan o dito prego de condicións.
Este procedemento xa está iniciado, pero aínda se vai dilatar por un tempo. Por outra parte, diversas circunstancias relativas ao funcionamento do Consello Regulador da indicación xeográfica protexida Ternera Gallega, aconsellan unha urxente modificación puntual do seu regulamento, concretamente do artigo 34, para configuralo, de acordo coas previsións do marco legal autonómico antes citado, como corporación de dereito público e facilitar así a súa actividade.
Por iso, mediante esta orde faise a dita reforma parcial á espera de que, unha vez que termine o procedemento relativo á comunicación á Comisión Europea das modificacións do prego de condicións, se aprobe o texto completo do novo regulamento.
En virtude do anterior e de acordo co establecido na Lei 2/2005, de promoción e defensa da calidade alimentaria galega,
DISPOÑO:
Artigo único.-Modificación do anexo da Orde do 3 de novembro de 1994, da Consellería de Agricultura, Gandaría e Montes, pola que se aproba o Regulamento da denominación específica Ternera Gallega e do seu Consello Regulador.
O artigo 34 do Regulamento da denominación específica Ternera Gallega (ou indicación xeográfica protexida, de acordo coa actual terminoloxía da normativa reguladora desta materia da Unión Europea) aprobado pola Orde do 3 de novembro de 1994, da Consellería de Agricultura, Gandaría e Montes, queda redactado do seguinte xeito:
«Artigo 34º
1. O Consello Regulador da denominación específica Ternera Gallega é unha corporación de dereito público, coas funcións que determina a Lei 2/2005, do 18 de febreiro, de promoción e defensa da calidade alimentaria galega; o Decreto 4/2007, do 18 de xaneiro, polo que se regulan as denominacións de calidade do sector alimentario e os seus consellos reguladores; o establecido neste regulamento e demais normativa que lle sexa de aplicación. Ten personalidade xurídica de seu, autonomía económica e plena capacidade de obrar para o cumprimento dos seus fins.
2. Os principios básicos da actuación do Consello Regulador son o seu funcionamento sen ánimo de lucro e a representación dos intereses económicos dos distintos sectores que a integran.
3. O ámbito competencial do Consello Regulador está limitado aos produtos protexidos pola denominación específica, en calquera das súas fases de produción, elaboración, almacenaxe, envasado, circulación e comercialización, e ás persoas inscritas nos rexistros establecidos neste regulamento.
4. A tutela administrativa sobre o Consello Regulador exerceraa a consellería competente en materia de agricultura».
Disposición derradeira
Única.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de xullo de 2009.
Samuel Jesús Juárez Casado
Conselleiro do Medio Rural